Document ID: 32013R0679

REGULAMENTUL (UE) NR. 679/2013 AL CONSILIULUI
din 15 iulie 2013
privind stabilirea coeficienților corectori aplicabili de la 1 iulie 2011 până la 30 iunie 2012 și a coeficienților corectori aplicabili de la 1 iulie 2012 remunerațiilor funcționarilor, agenților temporari și agenților contractuali ai Uniunii Europene repartizați în țări terțe
CONSILIUL UNIUNII EUROPENE,
având în vedere Tratatul privind funcționarea Uniunii Europene,
având în vedere Statutul funcționarilor Uniunii Europene și Regimul aplicabil celorlalți agenți ai Uniunii Europene, prevăzute de Regulamentul (CEE, Euratom, CECO) nr. 259/68 al Consiliului (1), în special anexa X articolul 13 primul paragraf,
având în vedere propunerea Comisiei Europene,
întrucât:
(1)
Este necesar să se țină seama de evoluția costului vieții în țările terțe și să se stabilească, în consecință, coeficienții corectori aplicabili de la 1 iulie 2011 până la 30 iunie 2012 și coeficienții corectori aplicabili de la 1 iulie 2012 remunerațiilor care se plătesc funcționarilor, agenților temporari și agenților contractuali ai Uniunii repartizați în țările terțe, în moneda țării de repartiție.
(2)
Coeficienții corectori aplicați unor plăți în temeiul Regulamentului (UE) nr. 964/2011 al Consiliului (2) pot conduce la ajustări retroactive ale remunerațiilor, în sensul majorării sau reducerii acestora.
(3)
Ar trebui să se prevadă plata retroactivă a unor sume în cazul unei majorări a remunerațiilor ca urmare a aplicării noilor coeficienți corectori.
(4)
Ar trebui să se prevadă recuperarea sumelor plătite în plus în cazul unei reduceri a remunerațiilor ca urmare a aplicării noilor coeficienți corectori pentru perioada cuprinsă între 1 iulie 2011 și data intrării în vigoare a prezentului regulament.
(5)
Ar trebui să se prevadă ca orice astfel de recuperare să fie limitată la o perioadă de cel mult șase luni anterioară datei intrării în vigoare a prezentului regulament,
ADOPTĂ PREZENTUL REGULAMENT:
Articolul 1
(1) Începând cu 1 iulie 2011 și până la 30 iunie 2012, coeficienții corectori aplicabili remunerațiilor funcționarilor, agenților temporari și agenților contractuali ai Uniunii repartizați în țările terțe, care se plătesc în moneda țării în care sunt repartizați, sunt cei prevăzuți în anexa I.
(2) Începând cu 1 iulie 2012, coeficienții corectori aplicabili remunerațiilor funcționarilor, agenților temporari și agenților contractuali ai Uniunii repartizați în țările terțe, care se plătesc în moneda țării în care sunt repartizați, sunt cei prevăzuți în anexa II.
(3) Cursurile de schimb utilizate pentru calcularea remunerațiilor respective se stabilesc în conformitate cu Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3) și corespund cursurilor de schimb aplicabile la data de 1 iulie 2011 și, respectiv, la data de 1 iulie 2012.
Articolul 2
(1) Instituțiile efectuează plăți retroactive în cazul majorării remunerațiilor ca urmare a aplicării coeficienților corectori prevăzuți în anexele I și II.
(2) Instituțiile efectuează ajustări retroactive ale remunerațiilor în sensul diminuării acestora în cazul reducerii remunerațiilor ca urmare a aplicării coeficienților corectori prevăzuți în anexele I și II pentru perioada cuprinsă între 1 iulie 2011 și data intrării în vigoare a prezentului regulament.
Ajustările retroactive care presupun recuperarea unor sume plătite în plus se limitează la o perioadă de șase luni anterioară datei intrării în vigoare a prezentului regulament. Recuperarea se repartizează pe o perioadă de cel mult douăsprezece luni de la data respectivă.
Articolul 3
Prezentul regulament intră în vigoare la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 15 iulie 2013.

Labels: 9
5
15